b'\n_START_ARTICLE_\nIso Kivij\xc3\xa4rvi (Yl\xc3\xb6j\xc3\xa4rvi, Lavaj\xc3\xa4rvi)\n_START_SECTION_\nMaantieto\n_START_PARAGRAPH_\nJ\xc3\xa4rvi on 850 metri\xc3\xa4 pitk\xc3\xa4, 350 metri\xc3\xa4 leve\xc3\xa4 ja sen pinta-ala on 17 hehtaaria. Se sijaitsee karun mets\xc3\xa4maaston keskell\xc3\xa4 ja sen rannoilla on vain kaksi soistunutta kohtaa. J\xc3\xa4rven valuma-alue on pieni ja j\xc3\xa4rveen johtaa yksi suo-oja. Laskuoja l\xc3\xa4htee j\xc3\xa4rven pohjoisp\xc3\xa4\xc3\xa4st\xc3\xa4 ja se laskee 70 metrin mittaisena V\xc3\xa4h\xc3\xa4 Kivij\xc3\xa4rveen. Rannoille on rakennettu yli 30 vapaa-ajan asuntoa ja etel\xc3\xa4rannalla sijaitsee KooVeen Leiri- ja liikuntakeskus. Asunnoille p\xc3\xa4\xc3\xa4see Takamaan suunnalta yhdystielt\xc3\xa4 2773.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatua on tutkittu vuosina 1964, 1986, 1989, 1994, 1997 ja 2013. Vesi on l\xc3\xa4hes kirkasta tai vain liev\xc3\xa4sti ruskeaa. Humusta on veteen joutunut vain v\xc3\xa4h\xc3\xa4n. Valuma-alue on karua maastoa ja se vaikuttaa veden happamuustasoon. Kes\xc3\xa4ll\xc3\xa4 veden happamuus on normaali, mutta talvella pH-luku putoaa alas. Vuonna 1986 pH-luku oli l\xc3\xa4hell\xc3\xa4 kuutta, mik\xc3\xa4 olisi ravuille kohtalokasta. Vuonna 2013 vesi oli hapahkoa. Yleens\xc3\xa4 j\xc3\xa4rven puskurikyky happamoitumista vastaan on ollut heikko tai v\xc3\xa4ltt\xc3\xa4v\xc3\xa4. J\xc3\xa4rven ravinnepitoisuuksien tasot ovat alhaisia. Valuma-alueen karuudesta johtuu, ett\xc3\xa4 fosforin ja typen pitoisuudet ovat olleet alhaalla. Talvella 2013 ne olivat kuitenkin koholla ja ravinnekuorma oli liev\xc3\xa4sti rehev\xc3\xb6ityneiden j\xc3\xa4rvien tasolla. Silloin esiintyi my\xc3\xb6s lev\xc3\xa4\xc3\xa4. Matalassa j\xc3\xa4rvess\xc3\xa4 l\xc3\xa4mp\xc3\xb6tilakerrostuminen on pient\xc3\xa4, mik\xc3\xa4 helpottaa happipitoisuuden pysymist\xc3\xa4 hyv\xc3\xa4n\xc3\xa4. Talvella tilanne voi muuttua. Vuonna 1986 ja 1989 happitilanne oli hyv\xc3\xa4. Talvella 2013 happikatoa esiintyi kauttaaltaan hieman, mutta tilanne oli tyydytt\xc3\xa4v\xc3\xa4. J\xc3\xa4rvi soveltuu virkistysk\xc3\xa4ytt\xc3\xb6\xc3\xb6n hyvin.'